SKRIFTLIG FORESPØRGSEL P-1748/99

af Wolfgang Kreissl-Dörfler (Verts/ALE) til Kommissionen

(30. september 1999)

Om: Understanding with respect to disciplines for the strengthening of investment protection af 18. maj 1998 mellem EU og USA

Den 8. januar 1999 sendte Benjamin A. Gilman, formand for udvalget for internationale forbindelser i Repræsentanternes Hus i USA, et spørgeskema til kommissær sir Leon Brittan. Heri opfordrede Gilman handelskommissæren til med henblik på indrømmelse af den dispensation, der er krævet i § II.4 i aftalen, at foretage en præcisering af nogle tvetydige formuleringer.

1. Har Kommissionen besvaret det omtalte spørgeskema, og i bekræftende fald, er den rede til omgående at stille dette til rådighed for medlemmerne af Udvalget om Industripolitik, Eksterne Økonomiske Forbindelser, Forskning og Energi (INDU)? Uafhængig af en besvarelse af spørgeskemaet: Kan Kommissionen give et kort resumé af det videre forløb i dette anliggende mellem EU-institutioner og De Forenede Staters institutioner?

2. Er aftalen trådt retsgyldigt i kraft og, i bekræftende fald, hvornår og med hvilket retsgrundlag henholdsvis med hvilket mandat? Har medlemsstaternes parlamenter taget stilling til aftalen?

3. Har den amerikanske Kongres indrømmet dispensation for afsnit III og IV i Helms-Burton-loven og i bekræftende fald, for hvor længe? Hvilke forpligtelser har Kommissionen til gengæld påtaget sig?

4. Hvilke virkninger har aftalen for Cubas eventuelle fremtidige tiltrædelse af en post-Lomé-konvention? Og hvilke konsekvenser får aftalen inden for Den Europæiske Union?

5. Betyder aftalen, at Kommissionen accepterer USA's eksterritoriale lovgivning, hvis europæiske virksomheder ikke er berørt heraf?

6. Hvilken holdning har den nye Kommission under Prodi til problematikken i forbindelse med den eksterritoriale lovgivning?

Svar afgivet på Kommissionens vegne af Pascal Lamy

(21. oktober 1999)

Den tidligere kommissær for handel har pr. brev den 4. juni 1999 svaret hr. Gilman. En kopi af dette brev er efter anmodning sendt til medlemmerne af Udvalget om Industripolitik, Eksterne Forbindelser, Forskning og Energi.

Siden der den 18. maj 1998 på topmødet i London 1998 mellem Fællesskabet og USA bl.a. blev indgået en aftale om Helms-Burton-loven, har Kommissionen fortsat presset den amerikanske regering vedrørende spørgsmålet om dispensation fra afsnit IV i Helms-Burton-loven, hvilket er den første betingelse for aftalens ikrafttrædelse. Kommissionen er fortsat meget bekymret over, at der ikke er sket mærkbare fremskridt, hvorfor Fællesskabet naturligvis heller ikke kan overholde sin del af aftalen.

Aftalen er af politisk art og kan på ingen måde give de ulovlige bestemmelser i Helms-Burton-loven gyldighed. Den 25. maj 1998 behandlede Rådet (almindelige anliggender) de afgørelser og erklæringer, der blev afgivet på topmødet den 18. maj mellem Fællesskabet og USA. Så vidt Kommissionen ved, har ingen af de nationale parlamenter udtalt sig om aftalerne.

Tiltrædelsen af Lomé-konventionen er et forhandlingsspørgsmål mellem ansøgerlandet og de andre medlemmer af Lomé-konventionen. Kommissionen støtter Cubas anmodning om deltagelse i forhandlingerne om Lomé-konventionen som observatør, uden at det berører eventuelle fremtidige afgørelser om Cuba s medlemskab.

Som det klart fremgår af Kommissionens svar til hr. Gilman, er Kommissionen både retligt og principielt modstander af indirekte boykotter og lovgivning med ekstraterritorial virkning og tilbagevirkende kraft. Aftalerne ændrer ikke Kommissionens overbevisning om, at Helms-Burton-loven er i strid med international ret og Verdenshandelsorganisationens bestemmelser. Dette forbliver Kommissionens holdning.